גל הטרור בישראל (2023)

גל הטרור בישראל ב־2023 הוא רצף פיגועי טרור שבוצעו במהלך שנת 2023 בידי מחבלים פלסטינים וערבים ישראלים, במהלכם נרצחו שלושים וחמישה בני אדם ונפצעו עשרות רבות.

בתחילת גל הטרור בלטה כנופיית הטרור גוב האריות שפעלה באזור שכם אך היא התפוררה באזור חודש מאי בעקבות מספר פשיטות של צה"ל והימ"מ על מעוזי הארגון בקסבה של שכם וחיסול מנהיגיה. את מקומה תפס הג'יהאד האסלאמי הפלסטיני (גא"פ), במימון והכוונה איראנית, שפעל בעיקר בצפון השומרון, ובסיס כוחו היה גדוד ג'נין. ישראל יזמה שני מבצעים צבאיים נגד הג'יהאד הפלסטיני: מבצע מגן וחץ בו חוסלה צמרת הארגון ברצועת עזה, ומבצע בית וגן שבו כוחות קומנדו, חי"ר והנדסה קרבית עם חיפוי אווירי נכנסו לג'נין ומחנה הפליטים ג'נין, השמידו תשתיות טרור ומטעני חבלה רבים והרגו 12 מחבלים. בחודש יולי נטל ארגון הטרור חמאס את הבכורה בפעילות הטרור נגד ישראל ולקח אחריות על מספר פיגועים. לפי ישראל, מאחורי גל הטרור עומדת איראן שמממנת, מספקת אמל"ח (לרבות רובים, תחמושת ומטעני חבלה) בהברחות ומכווינה פיגועים.

הפיגועים 
גל הטרור נפתח כיממה וחצי לאחר העימות במחנה הפליטים בג'נין, ב-26 לינואר 2023, במהלכו נהרגו 10 מחבלים פלסטינים במהלך פעילות מבצעית של צה"ל למעצר מבוקשים מגא"פ בג'נין שתכננו לבצע פיגוע. גל הטרור כלל מאות פיגועי ירי, אבנים, דריסה ועוד, ובהם 8 פיגועים קטלניים, בשלושה מהם נהרגו זוגות אחים או אחיות. חלק מהפיגועים אירעו בעקבות המהומות שפרצו בהר הבית לילה אחד לפני ליל הסדר, ובעיצומו של חודש הרמדאן, לאחר שכארבע מאות מוסלמים התבצרו במסגד אלאקצא, ולאחר שסירבו להתפנות מרצונם פונו בכוח על ידי כוחות משטרה תוך שהם משליכים על השוטרים אבנים וזיקוקים.

בתחילת אוקטובר 2023 דיווח השב"כ כי חלה עלייה חדה במספר פיגועי הטרור נגד ישראלים בישראל ובשטחים בחודש ספטמבר 2023: 301 פיגועים, לעומת 190 באוגוסט, ואילו ארגון פלסטיני טוען כי בספטמבר בוצעו 1,050 פעולות טרור פלסטיני נגד יהודים ביהודה ושומרון.

הפיגועים העיקריים 

 פיגוע הירי בנווה יעקב – בוצע בליל שבת, 27 בינואר 2023 על ידי מחבל פלסטיני תושב מזרח ירושלים שירה על אזרחים בשכונת נווה יעקב שבירושלים. בפיגוע נרצחו שבעה בני אדם ושלושה נוספים נפצעו. המחבל נורה למוות בידי שוטרים. הפיגוע היה הראשון בסדרת פיגועים וניסיונות לפיגועים כנגד יהודים בשבת 27–28 בינואר, והוא הפיגוע עם מספר ההרוגים הגבוה ביותר שבוצע בישראל מאז הפיגוע המשולב בכביש 12 ב-2011.
 פיגוע הדריסה בשכונת רמות – פיגוע דריסה שאירע ב-10 בפברואר 2023 בו מחבל פלסטיני תושב ישראל דרס למוות גבר ושני אחים בני 5 ו-7. המחבל נורה למוות.
 הפיגוע במחסום שועפאט – פיגוע שאירע ב-13 בפברואר 2023 במחסום שועפאט שבצפון ירושלים ובו מחבל דקר לוחם מג"ב שעלה לבצע בידוק שגרתי באוטובוס. בפיגוע נהרג לוחם מג"ב, סמל ראשון אסיל סואעד, שנורה בעת נטרול המחבל.
 פיגוע הירי הראשון בחווארה – פיגוע ירי שבוצע ב-26 בפברואר 2023, ה' באדר תשפ"ג, על ידי מחבל פלסטיני בעיירה חווארה שמדרום לשכם. בפיגוע נרצחו שני אחים תושבי הר ברכה, הלל ויגל יניב.
 פיגוע הירי בצומת בית הערבה – פיגוע ירי שבוצע ב-27 בפברואר 2023, ו' באדר ה'תשפ"ג, על ידי מחבלים פלסטינים בצומת בית הערבה שליד יריחו, ובו המחבלים פתחו באש לעבר כלי רכב ישראליים בשלוש הזדמנויות. בפיגוע זה נרצח אדם אחד.
 פיגוע הירי ברחוב דיזנגוף – פיגוע ירי שביצע מחבל פלסטיני ברחוב דיזנגוף בתל אביב-יפו ב-9 במרץ 2023. בפיגוע נרצח אדם אחד, ושניים נוספים נפצעו. המחבל נורה על ידי שני שוטרים ושני אזרחים ונהרג במקום. הפיגוע אירע כחלק מגל טרור שבו נרצחו 14 אנשים תוך חודש.
 הפיגוע בצומת מגידו – פיגוע שבוצע ב-13 במרץ 2023, כ' באדר ה'תשפ"ג, על ידי מחבל לבנוני בצומת מגידו. מטען צד הופעל בצדי הדרך בצומת, וכתוצאה מפיצוצו נפצע אדם אחד באורח קשה. המחבל נהרג על ידי הימ"מ אחרי מרדף.
 פיגוע הירי בצומת חמרה – פיגוע ירי שהתרחש ביום שישי, 7 באפריל 2023, ט"ז בניסן ה'תשפ"ג, על ידי מחבלים פלסטינים בכביש 57 בצומת חמרה, שליד מושב חמרה בבקעת הירדן, ובו מחבלים פתחו באש לעבר כלי רכב ישראלי. בפיגוע נרצחו אם ושתי בנותיה, תושבות אפרת.
 פיגוע הדריסה בפארק צ'ארלס קלור – פיגוע דריסה שהתרחש ביום שישי, 7 באפריל 2023, י"ז בניסן ה'תשפ"ג, על ידי יוסף אבו ג'אבר, מחבל ערבי ישראלי תושב כפר קאסם, בפארק צ'ארלס קלור בתל אביב-יפו. אבו ג'אבר דרס עוברי אורח. בפיגוע נרצח תייר מאיטליה, ונפצעו תשעה נוספים, שלושה מתוכם באורח בינוני ושישה באורח קל, גם הם תיירים. המחבל נורה למוות על ידי קצין משטרה.
 פיגוע הדריסה בשוק מחנה יהודה – ב-24 באפריל, ערב יום הזיכרון לחללי מערכות ישראל, אירע פיגוע דריסה בשוק מחנה יהודה בירושלים, בו נפצע אזרח ישראלי כבן 80 באורח קשה מאוד, ועוד ארבעה בדרגות פציעה שונות.
 הפיגוע בחרמש – ב-30 במאי מחבלים פלסטינים ביצעו ירי מרכב חולף לעבר אזרח ישראלי בכניסה ליישוב חרמש בצפון השומרון. האזרח נפצע באורח קשה, ובהמשך נקבע מותו.
 פיגוע הירי בתחנת הדלק בעלי – ב-20 ביוני מחבלים פתחו באש על ישראלים בתחנת הדלק בעלי. מהירי נרצחו 4 ישראלים ונפצעו 3 נוספים.
 הפיגוע המשולב בשכונת נאות אפקה – ב-4 ביולי, יום לאחר פתיחת מבצע בית וגן, דרס ודקר מחבל מספר ישראלים בשכונת רמת החייל בתל אביב, ופצע 9, בהם 5 פצועים באורח קשה, מתוכם אחת באורח קשה – אישה בהיריון שעוברה נרצח. המחבל חוסל.
 פיגוע הירי ליד קדומים – ב-6 ביולי ניסה מחבל פלסטיני לחדור ליישוב קדומים, במהלך הניסיון הוא ירה לעבר חייל בכניסה ליישוב ורצח אותו. המחבל חוסל.
 פיגוע הירי במעלה אדומים – ב-1 באוגוסט פתח מחבל פלסטיני עם היתר עבודה במסע ירי בקניון במעלה אדומים. בפיגוע נפצעו 2 באורח קשה ועוד 4 באורח בינוני וקל. המחבל חוסל על ידי לוחם מג"ב ששהה במקום במקרה.
 פיגוע הירי במרכז תל אביב – ב-5 באוגוסט הגיע מחבל פלסטיני מג'נין לרחוב מונטיפיורי בשכונת נחלת בנימין שבמרכז תל אביב, וירה למוות בסייר של עיריית תל אביב.
 פיגוע הירי השני בחווארה – ב-19 באוגוסט הגיעו מחבלים למכון לשטיפת כלי רכב בחווארה וירו למוות באב ובנו שישבו ברכב.
 פיגוע הירי בצומת הכבשים – ב-21 באוגוסט נרצחה ישראלית ונפצע גבר בפיגוע ירי בצומת הכבשים בדרום הר חברון.
 פיגוע הדריסה במחסום מכבים – ב-31 באוגוסט ביצע מחבל פלסטיני פיגוע דריסה עם משאית בכביש 443 בו נרצח לוחם צה"ל ושישה ישראלים נוספים נפצעו, אחד באורח קשה ושלושה מהפצועים הינם חיילי צה"ל.
 פיגוע הדקירה בשער יפו – ב-6 בספטמבר מחבל ממזרח ירושלים דקר בסכין קצבים שלושה אנשים ופצע את אחד מהם באורח קשה. המחבל נעצר.
 פיגוע התופת בפארק הירקון בתל אביב – ב-15 בספטמבר הטמינה חוליית מחבלים מטען חבלה בפארק הירקון שבתל אביב, שהתפוצץ בשעות הבוקר ללא נפגעים בפיגוע.
 פיגוע הירי השלישי בחווארה – ב-5 באוקטובר אש נפתחה לעבר רכב שבו נסעה משפחה עם בתם התינוקת. לא היו נפגעים. בתום מצוד, כוחות צה"ל חיסלו את המחבל.

תגובת ישראל 
עד תחילת אפריל 2023 נמשכה פעילות כוחות הביטחון - צה"ל, ימ"מ, מג"ב ושב"כ - נגד נגד יעדי טרור פלסטינים ומבוקשים בשטחי יהודה ושומרון, תחת השם "מבצע שובר גלים", שניתן לפעילות זו במרץ 2022. פעילות זו נמשכה גם לאחר מכן, ללא הכותרת "מבצע שובר גלים". במסגרת פעילות זו נכנסו כוחות הביטחון הישראליים ליישובים פלסטיניים, בפרט ג'נין ושכם, על מנת לסכל פיגועים ואף מעבדות נפץ לניסיון ירי רקטי מצפון השומרון, חלקם "פצצה מתקתקת", ולעצור מבוקשים. ביוני, במהלך מבצע מעצר מבוקשים שהסתבך, נעשה שימוש במסוק קרב מסוג אפאצ'י לשם ירי הרתעתי בג'נין, לראשונה מאז 2002. יומיים לאחר מכן סוכלה חוליית מחבלים ליד העיר ג'נין על ידי כלי טיס בלתי מאויש של צה"ל, לראשונה מאז 2006.

ב-23 באפריל 2023 פורסם כי לאחר יום העצמאות ישראל מתכוונת לחזור לשיטת הסיכולים הממוקדים כנגד ראשי ארגון הטרור חמאס כתגובה לפיגועים. ב-9 במאי סיכלה ישראל 3 בכירים בג'יהאד האיסלמי הפלסטיני, בפתחו של מבצע מגן וחץ.

ב-21 ביוני, למחרת פיגוע הירי בתחנת הדלק בעלי, צה"ל ביצע סיכול ממוקד באמצעות כלי טיס בלתי מאויש והרג שלושה מחבלים פלסטינים בדרכם לבצע פיגוע טרור סמוך לג'נין. זהו הסיכול הממוקד הראשון מהאוויר ביהודה ושומרון מאז האינתיפאדה השנייה.

ב-3 ביולי, כשבועיים לאחר העימות בג'נין והפיגוע בעלי יצא צה"ל למבצע צבאי באורך יומיים בשם "בית וגן" למיגור תשתיות הטרור בג'נין שבמהלכו חוסלו 12 מחבלים והושמדו 13 מעבדות נפץ. ב-6 באוגוסט, יממה לאחר הפיגוע בנחלת בנימין בתל אביב, חיסלו לוחמי ימ"מ 3 מחבלים בנפת ג'נין שהיו בדרכם לבצע פיגוע.

העימות במחנה הפליטים נור א-שמס: ב-19 באוקטובר פשטו כוחות צה"ל ומסתערבים של מג"ב על מחנה הפליטים נור א-שמס בטול כרם לשם סיכול טרור. במהלך חילופי אש עם מחבלים שהתפתחו במקום, נהרגו 12 מחבלים. לוחם מג"ב נהרג מפיצוץ מטען, ועוד 9 נפצעו קל.

מתחילת 2023 ועד 11 באפריל נהרגו מאה מחבלים פלסטינים בפעולות כוחות הביטחון (הן היזומות והן במענה מיידי לפיגועים). ב-31 באוגוסט 2023 פרסם פיקוד המרכז את נתוני סיכול הטרור מתחילת השנה:

ראו גם 
 גל הטרור הפלסטיני (2015–2016)
 גל הטרור בישראל (2022)
 מהומות הר הבית (2023)

קישורים חיצוניים
 
 362 פיגועים סוכלו: הנתונים מאחורי הזינוק בטרור ביו"ש

הערות שוליים 

פיגועי טרור בישראל ב-2023
2023 בישראל
טרור ערבי בישראל